અમદાવાદ: શહેરના રામોલ વિસ્તારમાં વ્યાજખોરની પઠાણી ઉધરાણીથી કંટાળીને માતા પુત્રીએ ઝેર પીને આત્મહત્યા કરવાની કોશિશ કરવાની ઘટના રામોલ પોલીસ સ્ટેશનમાં નોંધાઇ છે. દસ દિવસ પહેલાં વ્યાજખોરે રૂપિયાના બદલામાં લેણદારની પત્ની માગી હતી. રામોલ ગામમાં આવેલ શમા રો હાઉસમાં રહેતાં નિત્યાબહેન ઉર્ફે નીલોફર અલતાફહુસેન મન્સુરીએ વ્યાજખોરના ત્રાસની ફરિયાદ રામોલ પોલીસ સ્ટેશનમાં દાખલ કરાવી છે. નિત્યાબહેને પતિ શેખર રાજપૂત સાથે છુટાછેડા લીધા પછી અલતાફહુસેન સાથે બીજાં લગ્ન કર્યાં હતાં. અલતાફહુસેન ચાર વર્ષ પહેલા નવીન કોષ્ટિ પાસેથી 90 હજાર રૂપિયા ઉછીના લીધા હતા. બે મહિના સુધી રૂપિયા પરત નહીં આપતાં નવીને દર મહિને 90 હજારનું 20 ટકા વ્યાજ આપવું પડશે તેવી વાત અલતાફહુસેનને કરી હતી.